
Parlamentul acuză: Comisia Europeană otrăvește populaţia 


Parlamentul European a adoptat o rezoluţie împotriva deciziei Comisiei 
Europene de a introduce pe piaţa internă produse care conţin, sunt compuse sau 
fabricate din porumb modificat genetic MON 87419. Acest porumb a fost 
dezvoltat pentru a conferi toleranţă la erbicidele pe bază de dicambanat și 
glifosinat, iar erbicidele complementare nu au fost evaluate. Erbicidele folosite 
la porumbul modificat genetic afectează femeile însărcinate și provoacă mai 
multe tipuri de cancere, susțin parlamentarii. 


Comisia Europeană a ignorat, pur și simplu, opoziția Parlamentului UE și a decis să 
introducă pe piață produse care conţin, sunt compuse sau fabricate din porumb modificat 
genetic MON 87419, dezvoltat pentru a conferi toleranţă la erbicidele pe bază de 
dicambanat și glifosinat. 


Potrivit parlamentarilor europeni, marea majoritate a culturilor OMG au fost modificate 
genetic astfel încât să fie tolerante la unul sau mai multe erbicide „complementare”, care 
să poată fi utilizate pe parcursul întregului ciclu de viaţă al culturii modificate genetic, fără 
ca aceasta să moară, cum ar păţi culturile care nu sunt tolerante la erbicide. Totodată, 
studiile au demonstrat că culturile modificate genetic cu toleranţă la erbicide antrenează 
utilizarea unor cantități mai mari de erbicide complementare, în mare parte din cauza 
apariției unor buruieni tolerante la erbicide. 


"Culturile modificate genetic tolerante la erbicide îi leagă de mâini pe fermieri, ţinându-i 
captivi într-un sistem de gestionare a buruienilor care depinde în mare măsură sau în 
totalitate de erbicide. Dependența mai mare de erbicide în fermele care plantează culturi 
tolerante la erbicide accelerează apariția și răspândirea buruienilor rezistente la erbicide, 
după care va fi nevoie de și mai multe erbicide, cu efecte dăunătoare asupra sănătăţii 
solului, calității apei și biodiversităţii din sol și de deasupra solului”, se arată în rezoluția 
Parlamentului UE. 


Toxic pentru reproducere și cancerigen 


Glufosinatul este clasificat drept toxic pentru reproducere și, ca urmare, îndeplinește 
criteriile de excludere prevăzute în Regulamentul (CE) nr. 1107/2009 al Parlamentului 
European și al Consiliului (6), iar autorizarea utilizării glifosinatului în Uniune a expirat la 
31 iulie 2018, semnalează parlamentarii. 


Mai mult, Agenţia Internaţională pentru Cercetare în Domeniul Cancerului, agenţia 
specializată în domeniul cancerului a Organizației Mondiale a Sănătăţii, a clasificat 
glifosatul drept substanță probabil cancerigenă pentru oameni, iar o serie de alte studii 
științifice recente, evaluate inter pares, confirmă potenţialul cancerigen al glifosatului. De 
asemenea, dicamba este extrem de volatil, ceea ce înseamnă că, odată aplicat, sunt 
șanse mari să se volatilizeze și să circule în aer și apoi să fie purtat de vânt, până ajunge 
din nou pe pământ, expunând oameni și plantele nevizate, vița-de-vie, copacii și arbuștii 
la daune potențiale și grave, în special dacă expunerea are loc pe parcursul mai multor 
ani. Un lider din sectorul semințelor de soia din Statele Unite a declarat că nu a văzut 
niciodată un fenomen care să provoace mai multe daune agriculturii americane decât 
dicamba. 


"Un proiect de cercetare clinică care are loc în spitale din 13 state din zona centrală a 
Statelor Unite urmărește să determine dacă creșterea expunerilor prenatale la erbicide, 
inclusiv la dicamba, cauzează sau contribuie la apariția unor efecte adverse mai frecvente 
și/sau mai grave la naștere sau perturbă dezvoltarea copiilor. Datele din acest proiect de 
cercetare arată că aproape trei ori mai multe femei sunt expuse la dicamba ca urmare a 
plantării pe scară largă a boabelor de soia tolerante la dicamba și că nivelurile medii de 
dicamba din eșantioanele de urină au crescut de peste trei ori în urma plantării și 
pulverizării boabelor de soia tolerante la dicamba. Un studiu din 2020 publicat în revista 
International Journal of Epidemiology, revizuită inter pares, a constatat că, dacă este 
folosită în cantități mari, dicamba mărește riscul pentru cei care îl aplică de a dezvolta 
cancere biliare hepatice și intrahepatice”, se mai precizează în rezoluție. 


A murit și democraţia 


Parlamentul UE avertizează că decizia Comisiei Europene a fost luată în baza unui proces 
decizional nedemocratic, dat fiind că autorizarea nu a fost susținută de o majoritate 
calificată a statelor membre. În plus, în cea de a opta sa legislatură, Parlamentul a 
adoptat în total 36 de rezoluţii prin care se opune introducerii pe piață de OMG-uri pentru 
alimente și furaje și cultivării de OMG-uri în Uniune, iar în cea de a noua sa legislatură, 
Parlamentul a adoptat deja 32 de obiecţii față de introducerea pe piaţă a OMG-urilor. 


"Deși recunoaște ea însăși deficitul democratic, lipsa de susținere din partea statelor 
membre și obiecțiile Parlamentului, Comisia continuă să autorizeze OMG-uri. Proiectul de 
decizie de punere în aplicare a Comisiei nu este în concordanţă cu dreptul Uniunii”, 
potrivit rezoluţiei. 

